২০২৫ দিল্লি গাড়ি বিস্ফোরণ

২০২৫ সালের ১০ নভেম্বর ভারতের দিল্লির লাল কেল্লা মেট্রো স্টেশনের কাছে একটি গাড়ি বিস্ফোরণ ঘটে, এতে অন্তত দশ জন নিহত ও চব্বিশ জন আহত হন। দিল্লি পুলিশের মতে, এই বিস্ফোরণের ফলে আগুন লেগে যায়, যা আশেপাশের গাড়ি ও অটোরিকশা সহ আশেপাশের বেশ কয়েকটি যানবাহন ক্ষতিগ্রস্ত হয়।

ঘটনার পর কর্তৃপক্ষ দ্রুত এলাকাটি ঘিরে ফেলে এবং ফরেনসিক দল বিস্ফোরণের কারণ খুঁজে বের করার কাজ শুরু করে। পুলিশ এই ঘটনায় নাশকতার কোনো সম্ভাবনা উড়িয়ে দিচ্ছে না, এবং সেই কারণে সমগ্র মধ্য দিল্লি জুড়ে নিরাপত্তা জোরদার করা হয়েছে। এই ঘটনার জেরে, দিল্লি, বিভিন্ন ধর্মীয় স্থান এবং উত্তর প্রদেশ ও মহারাষ্ট্রের মতো পার্শ্ববর্তী রাজ্যগুলোতেও নিরাপত্তা ব্যবস্থা আঁটসাঁট করা হয়েছে। এই সম্পূর্ণ ঘটনার তদন্তের ভার দেওয়া হয়েছে ন্যাশনাল সিকিউরিটি গার্ড এবং রাষ্ট্ৰীয় অনুসন্ধান সংস্থার ওপর।

## পটভূমি
হামলার দিন সকালেই, জম্মু ও কাশ্মীর পুলিশ ঘোষণা করে যে, তারা উত্তরপ্রদেশ পুলিশের সহযোগিতায় দিল্লি-সংলগ্ন শহর ফরিদাবাদে একটি অভিযান চালিয়েছে। এই অভিযানে প্রায় ২,৯০০ কেজি বিস্ফোরক তৈরির সামগ্রী উদ্ধার করা হয়, যার মধ্যে বিস্ফোরক, রাসায়নিক, বিকারক, দাহ্য পদার্থ এবং ইলেকট্রনিক সার্কিট অন্তর্ভুক্ত ছিল।

অভিযোগ উঠেছে যে, এই সামগ্রীগুলি এমন দুজন অপরাধীর, যারা জইশ-ই-মুহাম্মদ এবং আনসার গাজওয়াত-উল-হিন্দ-এর মতো ইসলামিক জঙ্গি গোষ্ঠীগুলির সাথে যুক্ত একটি "আন্তঃরাজ্য ও আন্তর্জাতিক সন্ত্রাসবাদী চক্রের" অংশ। ফরিদাবাদের ধৌজ এলাকা থেকে ৩৫৮ কেজি অ্যামোনিয়াম নাইট্রেটর পাশাপাশি একাধিক অস্ত্রও উদ্ধার করা হয়েছে। যদিও, দিল্লি পুলিশ এখনও পর্যন্ত এই দুটি ঘটনার সাথে গাড়ি বিস্ফোরণের কোনো যোগসূত্র থাকার কথা আনুষ্ঠানিকভাবে জানায়নি।
## ঘটনা
ঘটনাস্থল পরিদর্শনের পর, দিল্লি পুলিশ কমিশনার সতীশ গোলচা জানান যে গাড়িটি দাঁড় করানো ছিল না। বরং, এটি একটি ধীর গতিতে চলা গাড়ি ছিল, যেটি সন্ধ্যা ৬:৫২ মিনিটে লাল কেল্লা মেট্রো স্টেশনের ১ নম্বর গেটের কাছে একটি ট্র্যাফিক সিগন্যালে লাল বাতিতে এসে থামে এবং তার কয়েক সেকেন্ড পরেই বিস্ফোরণ ঘটে। কমিশনার গোলচা আরও জানান, বিস্ফোরণের সময় গাড়ির ভিতরে কয়েকজন যাত্রী ছিলেন। কেন্দ্রীয় স্বরাষ্ট্রমন্ত্রী অমিত শাহ একটি আনুষ্ঠানিক বিবৃতিতে নিশ্চিত করেছেন যে বিস্ফোরিত গাড়িটি একটি হুন্ডাই আই২০ ছিল। পুলিশ ও প্রত্যক্ষদর্শীরা জানিয়েছেন যে বিস্ফোরণটি অত্যন্ত শক্তিশালী ও তীব্র ছিল। এর প্রভাবে প্রধান গাড়িটি সম্পূর্ণভাবে ধ্বংস হয়ে যায় এবং আশপাশে থাকা প্রায় এক ডজন গাড়িতে সঙ্গে সঙ্গে আগুন ধরে যায়। দিল্লি দমকল বাহিনীর একজন কর্মকর্তা সংবাদ সংস্থা পিটিআই-কে জানিয়েছেন যে, এই বিস্ফোরণ ও অগ্নিকাণ্ডে মোট ছয়টি গাড়ি, দুটি ই-রিকশা এবং একটি অটোরিকশা ভস্মীভূত হয়ে যায়। বিস্ফোরণের শব্দ কয়েকশ মিটার দূর থেকেও শোনা গিয়েছিল এবং আশেপাশের বাড়িগুলির জানালার কাঁচ ভেঙে চুরমার হয়ে যায়। দিল্লি দমকল বাহিনী  জানিয়েছে যে, তারা সন্ধ্যা ৬:৫৫ থেকে ৭:০৫ মিনিটের মধ্যে একাধিক ফোন পায় এবং অবিলম্বে দমকলের ৭টি ইঞ্জিন ঘটনাস্থলে পাঠিয়ে দেয়। ডেপুটি চিফ ফায়ার অফিসার এ কে মালিক নিশ্চিত করেছেন যে, সন্ধ্যা ৭:২৯ মিনিটের মধ্যেই আগুন সম্পূর্ণ নিয়ন্ত্রণে আনা হয়। গুরুগ্রামের  পুলিশ, গাড়ির মালিক মহম্মদ সলমনকে গ্রেফতার করেছে। তবে, সলমন বলেছেন যে তিনি জম্মু ও কাশ্মীরের পুলওয়ামার  বাসিন্দা তারিক নামে এক ব্যক্তির কাছে গাড়িটি বিক্রি করে দিয়েছিলেন।

## সন্দেহভাজন
দিল্লি পুলিশ জানিয়েছে, বিস্ফোরণের কারণ তারা এখনও খুঁজে পায়নি।

এই হামলার কিছু দিন আগেই, দিল্লি সংলগ্ন শহর ফরিদাবাদে একটি অভিযান চালিয়ে কর্তৃপক্ষ প্রায় ২,৯০০ কেজি বিস্ফোরক তৈরির সামগ্রী উদ্ধার করেছিল।

## প্রতিক্রিয়া

### অভ্যন্তরীণ

#### প্রধানমন্ত্রীর নজরদারি এবং স্বরাষ্ট্রমন্ত্রীর পদক্ষেপ
প্রধানমন্ত্রী নরেন্দ্র মোদী অবিলম্বে এই ঘটনার খোঁজখবর নেন। তিনি কেন্দ্রীয় স্বরাষ্ট্রমন্ত্রী অমিত শাহেরসঙ্গে ফোনে কথা বলেন, সমগ্র পরিস্থিতি সম্পর্কে বিস্তারিত তথ্য নেন এবং তা পর্যালোচনা করেন। পরে, এক্স প্ল্যাটফর্মে (পূর্বতন টুইটার) একটি পোস্টে তিনি নিহতদের পরিবারের প্রতি সমবেদনা জানান এবং আহতদের দ্রুত আরোগ্য কামনা করেন।

দিল্লির আইনশৃঙ্খলার দায়িত্ব যেহেতু কেন্দ্রীয় স্বরাষ্ট্র মন্ত্রকের হাতে, তাই স্বরাষ্ট্রমন্ত্রী অমিত শাহ ব্যক্তিগতভাবে পরিস্থিতির উপর নজর রাখতে শুরু করেন তিনি অবিলম্বে দিল্লি পুলিশে কমিশনার এবং গোয়েন্দা ব্যুরোর (আইবি) মহাপরিচালকের সঙ্গে কথা বলেন। শুধু তাই নয়, অমিত শাহ রাতেই এলএনজেপি হাসপাতালে ছুটে যান। তিনি সেখানে আহতদের সঙ্গে দেখা করেন এবং তাঁদের চিকিৎসার খোঁজখবর নেন। হাসপাতালেই তিনি দিল্লি পুলিশের উচ্চপদস্থ কর্তাদের সঙ্গে একটি ছোট বৈঠক সারেন।  স্বরাষ্ট্রমন্ত্রী এক বিবৃতিতে বলেন যে, "সমস্ত দিক" খতিয়ে দেখা হচ্ছে এবং একটি "আদ্যোপান্ত তদন্ত" করা হবে। তিনি আরও জানান যে, সমস্ত সিসিটিভি ফুটেজ পরীক্ষা করে দেখার নির্দেশ দেওয়া হয়েছে।

#### রাজনৈতিক প্রতিক্রিয়া
লোকসভার বিরোধী দলীনেতা রাহুল গান্ধী এই বিস্ফোরণকে "অত্যন্ত হৃদয়বিদারক ও উদ্বেগজনক" বলে অভিহিত করেছেন।

দিল্লির প্রাক্তন মুখ্যমন্ত্রী তথা আম আদমি পার্টির আহ্বায়ক অরবিন্দ কেজরিওয়াল মন্তব্য করেছেন যে এই ঘটনা "অত্যন্ত আশঙ্কাজনক"। তিনি এক্স-এ একটি পোস্টে লিখেছেন যে, কীভাবে এই বিস্ফোরণ ঘটল এবং এর পিছনে কোনও বড় ষড়যন্ত্র আছে কিনা, পুলিশ ও সরকারের তা অবিলম্বে তদন্ত করা উচিত। দিল্লির নিরাপত্তা নিয়ে কোনও ধরনের উদাসীনতা সহ্য করা যায় না বলেও তিনি উল্লেখ করেন।

### আন্তর্জাতিক
:  রাশিয়ার সংবাদ সংস্থা তাস জানিয়েছে যে, ভারতে অবস্থিত রুশ দূতাবাস তাদের কোনো নাগরিক এই ঘটনায় ক্ষতিগ্রস্ত হয়েছেন কিনা তা জানার চেষ্টা করছে এবং তারা আনুষ্ঠানিকভাবে হতাহতের বিষয়টি উল্লেখ করেছে।

: মার্কিন যুক্তরাষ্ট্রের পররাষ্ট্র দফতর, জানিয়েছে যে, তারা "পরিস্থিতির উপর গভীরভাবে নজর রাখছে" এবং যেকোনো কনসুলার সহায়তা প্রদানের জন্য প্রস্তুত রয়েছে।

## আরও দেখুন
*২০২৫ পহেলগাঁও হামলা
*২০২৫ ইসলামাবাদে আত্মঘাতী বোমা হামলা
## তথ্যসূত্র

বিষয়শ্রেণী:দিল্লিতে বিপর্যয়
বিষয়শ্রেণী:২০২০-এর দশকে দিল্লি
বিষয়শ্রেণী:২০২৫-এ ভারতে বিপর্যয়
বিষয়শ্রেণী:ওপেনস্ট্রিটম্যাপ অবস্থান মানচিত্র টেমপ্লেট ব্যবহৃত নিবন্ধসমূহ